Михаил II (Владимирско-Суздалско княжество)
Михаил II Ярославич Тверски () е велик княз на Владимирско-Суздалското княжество (1304 – 1318) от династията Рюриковичи.

Живот 
Михаил Ярославич е втори син на великия княз Ярослав III Тверски. През 1285 става княз на Твер, а след продължителни междуособни войни през 1304 става и велик княз.

През 1317 владетелят на Златната орда Узбек хан определя за велик княз на Владимир московския княз Юрий Данилович и изпраща войски, които да му помогнат да заеме трона. На 22 декември 1317 Михаил побеждава армията на Юрий при село Бортенево, на 40 km от Твер. Сред пленените е Кончака, съпруга на Юрий и сестра на Узбек хан, която малко по-късно умира. Юрий обвинява Михаил за смъртта ѝ и двамата са извикани от Узбек хан в Сарай, след което Михаил е осъден и екзекутиран.

Руската православна църква го обявява за светец и покровител на град Твер.

Фамилия 
През 1294 Михаил се жени за Анна Кашинска, дъщеря на ростовския княз Дмитрий. Двамата имат пет деца:
 Дмитрий II (1299 – 1326), княз на Твер
 Александър II (1301 – 1339), княз на Твер
 Константин (1306 – 1346), княз на Твер
 Василий († 1368), княз на Кашин
 Феодора

Синовете на Михаил Дмитрий и Александър също са убити в Златната орда, както и най-възрастният син на Александър. Съпругата на Михаил Анна понася смъртта на съпруга и децата си в духа на християнското смирение и става монахиня в Кашин, където умира на 2 октомври 1368. През 1677 тя е обявена за светица и покровителка на жените, понесли загуба на свои близки.

Външни препратки 
 Биография 
 Житие  

Велики князе на Владимир
Убити монарси
Християнски светци от XIV век
Рюриковичи
Православни монарси